Document ID: 31989R2240

KOMISSION ASETUS (ETY) N:o 2240/89,
annettu 25 päivänä heinäkuuta 1989,
väkevöimisen, happamuuden lisäämisen ja vähentämisen toteuttamisesta ja valvonnasta ja ilmoituksista viinialalla
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87(1), sellaisena kuin se on viimeksi muutettuna asetuksella (ETY) N:o 1236/89(2), ja erityisesti sen 18 artiklan 4 kohdan, 19 artiklan 8 kohdan, 21 artiklan 4 kohdan, 22 artiklan 3 kohdan ja 23 artiklan 4 kohdan,
sekä katsoo, että
komission asetusta (ETY) N:o 1594/70(3), sellaisena kuin se on viimeksi muutettuna asetuksella (ETY) N:o 418/86(4), on muutettu toistuvasti, ja ottaen huomioon sen antamisen jälkeen tapahtunut kehitys toisaalta väkevöimissääntöjen, toisaalta viinituotteiden ja enologisten käytäntöjen seurannan osalta, se olisi korvattava,
asetuksen (ETY) N:o 822/87 19 artiklan 3 kohdan mukaisesti on tarpeen määritellä ne viinialueet, joilla perinteisesti harjoitettiin sakkariinin lisäämistä 8 päivänä toukokuuta 1970 olemassa olleen lainsäädännön mukaisesti,
Luxemburgin suurherttuakunnassa viininviljelyalueiden pieni koko mahdollistaa sen, että toimivaltaiset viranomaiset voivat suorittaa kaikkien viiniytettävien tuote-erien järjestelmällistä analyyttistä valvontaa; niin kauan kuin kyseiset edellytykset säilyvät, väkevöimistä koskevaa ilmoitusta ei vaadita,
asetuksen (ETY) N:o 822/87 23 artiklan 2 kohdassa säädetään, että kaikista väkevöimistä, happamuuden lisäämistä ja happamuuden vähentämistä koskevista toimenpiteistä on tehtävä ilmoitus toimivaltaisille viranomaisille; sama koskee mainittuja toimenpiteitä suorittavien luonnollisten tai oikeushenkilöiden hallussaan pitämiä sokerin, tiivistetyn rypälemehun tai puhdistetun tiivistetyn rypälemehun määriä,
tämä säännös koskee erityisesti pöytäviinien valmistusta; erityisesti määritetyillä alueilla tuotettuja laatuviinejä koskevista erityissäännöksistä 16 päivänä maaliskuuta 1987 annetun neuvoston asetuksen (ETY) N:o 823/87(5), sellaisena kuin se on muutettuna asetuksella (ETY) N:o 2043/89(6), 10 artiklan nojalla sitä sovelletaan myös tma-laatuviinien (määritetyllä alueella tuotetut laatuviinit) valmistukseen,
näiden ilmoitusten tavoitteena on mahdollistaa kyseisten toimenpiteiden valvonta; tämän vuoksi on välttämätöntä, että ilmoitukset osoitetaan sen jäsenvaltion toimivaltaiselle viranomaiselle, jonka alueella toimenpiteet tapahtuvat; ilmoitusten on oltava mahdollisimman täsmällisiä, ja niiden on oltava toimivaltaisella viranomaisella ennen toimenpiteen suorittamista, jos kyseessä on alkoholipitoisuuden lisääminen; happamuuden lisäämisen ja vähentämisen osalta riittää jälkikäteen tapahtuva valvonta; tästä syystä olisi hallinnon keventämiseksi sallittava, että lukuun ottamatta markkinointivuoden ensimmäistä ilmoitusta ilmoitukset tehdään saattamalla ajan tasalle toimivaltaisen viranomaisen säännöllisesti tarkastamat rekisterit,
väkevöimistä, happamuuden lisäämistä ja vähentämistä koskevista merkinnöistä rekistereihin säädetään viinituotteiden kuljetusten mukana seuraavista asiakirjoista sekä asiaan liittyvien rekisterien pidosta 10 päivänä huhtikuuta 1989 annetussa komission asetuksessa (ETY) N:o 986/89(7), ja
viinin hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Asetuksen (ETY) N:o 822/87 19 artiklan 3 kohdassa tarkoitetut viinialueet ovat:
a) viinialue A,
b) viinialue B,
c) viinialueet C, lukuun ottamatta Italiassa, Kreikassa, Espanjassa ja Portugalissa sekä seuraavien hovioikeuksien tuomiovaltaan kuuluvissa Ranskan departementeissa:
- Aix-en-Provence,
- Nîmes,
- Montpellier,
- Toulouse,
- Agen,
- Pau,
- Bordeaux,
- Bastia.
2 artikla
1 Asetuksen (ETY) N:o 822/87 23 artiklan 2 kohdassa tarkoitetun alkoholipitoisuuden lisäämistä koskevan ilmoituksen tekevät luonnolliset henkilöt tai oikeushenkilöt, jotka suorittavat tarkoitettuja toimenpiteitä, ja ilmoituksen on oltava sen jäsenvaltion toimivaltaisella viranomaisella, jonka alueella toimenpide suoritetaan, viimeistään toisena alkoholipitoisuuden lisäämistä edeltävänä päivänä.
2 Edellä 1 kohdassa tarkoitettu ilmoitus tehdään kirjallisena, ja siinä on oltava seuraavat maininnat:
- ilmoituksen tekijän nimi ja osoite,
- paikka, jossa toimenpide suoritetaan,
- toimenpiteen suorittamisen alkamispäivämäärä ja -kellonaika,
- toimenpiteen kohteena olevan tuotteen kuvaus,
- käytettävä menetelmä sekä kuvaus siinä käytettävän tuotteen luonteesta.
3 Jäsenvaltiot määrittävät edellytykset, joilla ilmoituksen tekijä, joka ennalta arvaamattomassa tapauksessa on estynyt suorittamasta ilmoituksessaan mainittua toimenpidettä, esittää toimivaltaiselle viranomaiselle uuden ilmoituksen, joka mahdollistaa tarvittavan valvonnan suorittamisen.
Jäsenvaltiot antavat nämä säännökset kirjallisesti tiedoksi komissiolle.
4 Edellä 1 kohdassa tarkoitettua ilmoitusta ei vaadita Luxemburgin suurherttuakunnassa.
5 Alkoholipitoisuuden lisäämiseen liittyvien mainintojen merkitseminen rekistereihin tapahtuu asetuksen (ETY) N:o 986/89 16 artiklan 2 kohdan, 17 artiklan ja 18 artiklan 1 kohdan mukaisesti ennen varsinaisen toimenpiteen alkamista.
3 artikla
1 Happamuuden lisäämisen ja vähentämisen osalta toimijat esittävät asetuksen (ETY) N:o 822/87 23 artiklan 2 kohdassa tarkoitetun ilmoituksen markkinointivuoden aikana suoritettua ensimmäistä toimenpidettä seuraavaan toiseen päivään mennessä. Ilmoitus on voimassa kaikkien kyseisen markkinointivuoden toimenpiteiden osalta.
2 Edellä 1 kohdassa tarkoitettu ilmoitus tehdään kirjallisesti, ja siinä on oltava seuraavat maininnat:
- ilmoituksen tekijän nimi ja osoite,
- toimenpiteen luonne,
- paikka, jossa toimenpide suoritetaan.
3 Kaikkien happamuuden lisäämiseen tai vähentämiseen liittyvien mainintojen merkitseminen rekistereihin tapahtuu asetuksen (ETY) N:o 986/89 16 artiklan 2 kohdan, 17 artiklan ja 18 artiklan 1 kohdan mukaisesti.
4 artikla
Jäsenvaltiot nimeävät toimivaltaiset viranomaiset tai yhteisöt, joiden tehtävänä on suorittaa valvontaa ja antavat siitä tiedon komissiolle.
5 artikla
Kumotaan asetus (ETY) N:o 1594/70, lukuun ottamatta sen 2 artiklan 2 kohtaa, jossa viittaus kumotun asetuksen 1 kohdan c alakohtaan korvataan viittauksella tämän asetuksen 1 artiklan c alakohtaan.
6 artikla
Tämä asetus tulee voimaan 1 päivänä syyskuuta 1989.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä heinäkuuta 1989.

Labels: 17
6
15